Hyvä oppilaan kotiväki

Perusopetuksen opetussuunnitelman perusteiden mukaisesti 5. ja 8. luokan oppilaille toteutetaan liikunnassa fyysisen toimintakyvyn valtakunnalliset Move!-mittaukset, joiden keskeisenä tavoitteena on kannustaa oppilaita omatoimiseen fyysisestä toimintakyvystä huolehtimiseen. Koulullamme mittaukset järjestetään**viikoilla 38-39.**

Move! mittaa fyysisiä ominaisuuksia (kestävyyttä, voimaa, nopeutta, liikkuvuutta) sekä liikkumis-, tasapaino- ja välineenkäsittelytaitoja, jotka tukevat oppilaiden selviytymistä normaalin arkielämän fyysisistä haasteista ja kuormitteista. Näitä ovat esimerkiksi koulumatkan kulkeminen sekä harrastusvälineiden kantaminen omin voimin. Kyse ei siis ole urheilullisista suorituskyvyn mittareista. Haluamme korostaa sitä, että Move!-mittauksissa on tarkoituksena pyrkiä vain omaan parhaaseensa, ei kilpailla luokkakavereiden kanssa.

Move! -tuloksia ei käytetä oppilaan arvioinnin perusteena, vaan niitä hyödynnetään oppilaan yksilöllisessä tukemisessa sekä opetuksen ja koulun toiminnan suunnittelussa. Lisäksi tulokset huomioidaan huoltajien suostumuksella laajoissa terveystarkastuksissa. Tulokset myös kirjataan ilman henkilökohtaisia tunnistetietoja valtakunnalliseen rekisteriin, jonka avulla voidaan seurata toimintakyvyn paikallista, maakunnallista ja valtakunnallista kehitystä. Voit tutustua järjestelmän tietoihin osoitteessa: [www.liikuntaindikaattorit.fi](http://www.liikuntaindikaattorit.fi/).

Move!-järjestelmän taustalla ovat opetus- ja kulttuuriministeriö, valtion liikuntaneuvosto, Opetushallitus, Jyväskylän yliopiston liikuntatieteellinen tiedekunta, sosiaali- ja terveysministeriö, Terveyden ja hyvinvoinnin laitos ja Opetusalan Ammattijärjestö OAJ.

OHJEET MITTAUKSIA VARTEN:

1. **Pyydämme Teitä ilmoittamaan meille sellaisista** **oppilaan terveyteen liittyvistä seikoista, joilla voi olla vaikutusta Move!-mittausten turvalliseen suorittamiseen**. Aivan kuten normaaleille liikuntatunneille, myöskään mittauksiin ei saa osallistua sairaana.
2. Voit tutustua etukäteen Move!-järjestelmään, mittausosioihin sekä mallivideoihin täällä: <https://www.oph.fi/fi/move>
3. Mittaukseen on hyvä varustautua normaalilla liikuntavarustuksella. Mikäli oppilas ei voi osallistua Move!-mittauksiin niin järjestämme uusintamittauksen.
4. Mittausten jälkeen oppilas tuo Move!-tuloskortin kotiin yhdessä tarkasteltavaksi. Suosittelemme, että keskustelette kannustavasti lapsenne kanssa mittauskokemuksesta, tuloksista sekä mahdollisista tukitoimenpiteistä.
5. Tuloskortin yläosa palautetaan allekirjoitettuna takaisin luokanvalvojalle. Huoltajan suostumuksella tuloksia hyödynnetään laajoissa terveystarkastuksissa kouluterveydenhoitajan ja/tai koululääkärin toimesta.

Mikäli teillä on kysymyksiä koskien Move!-mittauksia niin ottakaa meihin liikunnanopettajiin yhteyttä.

Terveisin

Liikuntaa opettavat opettajat **Ilkka ja Mikko**